ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τα όργανα μετρήσεων ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2000/0233 (COD) ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τα όργανα μετρήσεων

1. Εισαγωγή

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ προβλέπει ότι η Επιτροπή πρέπει να εκδώσει γνώμη σχετικά με τις τροπολογίες που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει τη γνώμη της παρακάτω σχετικά με τις τροπολογίες που ενέκρινε το Κοινοβούλιο.

2. Ιστορικο

- Στις 15 Σεπτεμβρίου 2000, η Επιτροπή διαβίβασε το Ευρωπαϊκό Κοινοβούλιο και στο Συμβούλιο την πρότασή της οδηγίας COM (2000) 566 τελικό / 2000/0233(COD).

- Η Ευρωπαϊκή Οικονομική και Κοινωνική Επιτροπή εξέδωσε γνώμη στις 28 Φεβρουαρίου 2001.

- Στην πρώτη ανάγνωση το Ευρωπαϊκό Κοινοβούλιο εξέδωσε τη γνώμη του με 29 τροπολογίες στις 03 Ιουλίου 2001.

- Η Επιτροπή ενέκρινε τροποποιημένη πρόταση στις 06 Φεβρουαρίου 2002 COM (2002) 0037).

- Το Συμβούλιο εξέδωσε την κοινή του θέση ομόφωνα και με την υποστήριξη της Ευρωπαϊκής Επιτροπής στις 22 Ιουλίου 2003.

- Στις 17 Δεκεμβρίου 2003 το Ευρωπαϊκό Κοινοβούλιο εξέδωσε, σε δεύτερη ανάγνωση, ψήφισμα που περιέχει 27 τροπολογίες της κοινής θέσης.

3. Σκοποσ της προτασησ

Στη δεκαετία του 1970 εναρμονίστηκαν ορισμένα όργανα μετρήσεων στο πλαίσιο προαιρετικής εναρμόνισης: στα κράτη μέλη επιτράπηκε να διατηρήσουν εθνικό κανονισμό παράλληλα με τον εναρμονισμένο κοινοτικό κανονισμό που βασίζεται στις οδηγίες παλιάς προσέγγισης. Οι οδηγίες αυτές δεν έχουν επικαιροποιηθεί ως προς την τεχνολογική πρόοδο.

Εν τω μεταξύ τα κράτη μέλη έχουν επεκτείνει, σε διαφορετικό βαθμό το καθένα, τους εθνικούς τεχνικούς κανονισμούς, που βασίζονται συχνά, εν όλω ή εν μέρει, σε διεθνείς συστάσεις. Αυτοί οι εθνικοί κανόνες κατακερματίζουν την εσωτερική αγορά.

Για να επιτευχθεί πλήρης εναρμόνιση, για να επεκταθεί το πεδίο εφαρμογής της κοινοτικής εναρμόνισης και για να εκσυγχρονιστούν οι διαδικασίες αξιολόγησης της συμμόρφωσης, κρίνεται συνεπώς αναγκαίο να επικαιροποιηθεί ο κοινοτικός κανονισμός ώστε να συμπεριλάβει την εφαρμογή, από τον κατασκευαστή, ενός εγκεκριμένου και επιτηρούμενου συστήματος ποιότητας ως εναλλακτικής λύσης για την επαλήθευση των προϊόντων από τρίτο μέρος.

Η πρόταση αφορά τη διάθεση στην αγορά και τη θέση σε χρήση νόμιμα ελεγμένων οργάνων μέτρησης και έχει τα χαρακτηριστικά της νέας προσέγγισης. Η πρόταση (κοινή θέση) καταργεί δέκα υφιστάμενες κοινοτικές οδηγίες.

Σε συμφωνία με την αρχή της επικουρικότητας, η πρόταση δεν εναρμονίζει το εθνικό δίκαιο που επιβάλει τη νόμιμη μέτρηση. Αυτό παραμένει αρμοδιότητα του κράτους μέλους και ως εκ τούτου μπορεί να διαφέρει από ένα κράτος μέλος στο άλλο. Ωστόσο, όταν η μέτρηση επιβάλλεται, μπορεί να πραγματοποιηθεί μόνο μέσω ενός οργάνου που συμμορφώνεται με την πρόταση.

4. Γνώμη της επιτροπής σχετικά με τις τροπολογίες του ευρωπαϊκού κοινοβουλίου

Το Ευρωπαϊκό Κοινοβούλιο ενέκρινε 27 τροπολογίες στην κοινή θέση του Συμβουλίου στη δεύτερη ανάγνωση.

Η Ευρωπαϊκή Επιτροπή αποδέχεται τις τροπολογίες που πρότεινε το Ευρωπαϊκό Κοινοβούλιο. Οι τροπολογίες είναι σύμφωνες με τους στόχους της αρχικής πρότασης της Επιτροπής και την κοινή θέση του Συμβουλίου.

4.1. Τροπολογίες που έγιναν δεκτές από την Επιτροπή

Οι τροπολογίες που πρότεινε το Ευρωπαϊκό Κοινοβούλιο μπορούν να ομαδοποιηθούν για ευκολία αναφοράς ως εξής:

Τροπολογίες όσον αφορά την επικουρικότητα/ δυνατότητα επιλογής:

* Οι τροπολογίες 1, 2 και 8 αποσαφηνίζουν ότι η οδηγία επιτρέπει στα κράτη μέλη να μην ρυθμίζουν λειτουργίες με τα όργανα που καλύπτονται από την οδηγία, αλλά στις περιπτώσεις εκείνες απαιτεί από τα κράτη μέλη να κοινοποιήσουν τους λόγους στην Επιτροπή. Η παροχή αυτής της πληροφορίας θα συμβάλει στην αποφυγή του αθέμιτου ανταγωνισμού με τα όργανα που ρυθμίζονται.

* Οι τροπολογίες 9, 10, 14, 17 δεύτερο εδάφιο και 26 είναι αλλαγές στη διατύπωση με σκοπό να αυξηθεί η σαφήνεια και είναι συνεπείς με τις τροπολογίες 1, 2 και 8.

Η Επιτροπή αποδέχεται τις τροπολογίες 1, 2, 8, 9, 10, 14, 17 δεύτερο εδάφιο και 26, καθώς αποσαφηνίζουν την υποκείμενη έννοια της επικουρικότητας που ήδη αντικατοπτρίζεται στην πρόταση της Επιτροπής και στην κοινή θέση. Η θέσπιση υποχρέωσης των κρατών μελών να ενημερώνουν την Επιτροπή σχετικά με τις λειτουργίες μέτρησης που δεν ρυθμίζονται θα οδηγήσει στην αυξημένη διαφάνεια σε κοινοτικό επίπεδο.

Τροπολογίες όσον αφορά τις απαιτήσεις εν χρήσει:

* Οι τροπολογίες 25 και 29 διαγράφουν τις διατάξεις οι οποίες ανέφεραν ότι τα κράτη μέλη μπορούν να διατηρήσουν τις απαιτήσεις τους εν χρήσει για τα όργανα που καλύπτονται από την οδηγία.

Η ουσιώδης απαίτηση σχετικά με τη διάρκεια καθορίζει, γενικότερα, ότι τα όργανα διατηρούν τα μετρολογικά τους χαρακτηριστικά στη διάρκεια του χρόνου. Συνεπώς, δικαιολογείται μια αιτιολογική σκέψη σχετικά με τη χρήση των οργάνων (τροπολογία 29), ενώ ένα άρθρο σχετικά με τις απαιτήσεις εν χρήσει δεν εμπίπτει στην αρμοδιότητα της οδηγίας, η οποία αφορά την πρώτη χρήση (τροπολογία 25). Η Επιτροπή αποδέχεται τις τροπολογίες 25 και 29.

Τροπολογίες όσον αφορά τα υποσυστήματα:

* Οι τροπολογίες 4, 5 και 13 θεσπίζουν αναφορές σε υποσυστήματα, αποσαφηνίζοντας ότι μπορεί να υπόκεινται ξεχωριστά σε διαδικασίες αξιολόγησης της συμμόρφωσης που προβλέπονται από την οδηγία.

Η Επιτροπή αποδέχεται τις τροπολογίες 4, 5 και 13, καθώς αυτές αποσαφηνίζουν τις διαδικασίες για τα υποσυστήματα και είναι σύμφωνες με την κοινή θέση.

Τροπολογίες όσον αφορά την επανεξέταση των διαδικασιών αξιολόγησης της συμμόρφωσης:

* Οι τροπολογίες 6 και 27 θεσπίζουν την ανάγκη ομοιόμορφων διαδικασιών για την αξιολόγηση της συμμόρφωσης, όπως εκφράζεται στο ψήφισμα της 10ης Νοεμβρίου 2003, και καλούν την Επιτροπή να εξετάσει τη συνέπεια των διαδικασιών ελέγχου της συμμόρφωσης και να προτείνει, εφόσον χρειάζεται, τα κατάλληλα μέτρα.

* Η τροπολογία 32 εισάγει κοινή δήλωση του Ευρωπαϊκού Κοινοβουλίου, του Συμβουλίου και της Επιτροπής όσον αφορά την προβλεπόμενη εξέταση των διαδικασιών ελέγχου συμμόρφωσης και όσον αφορά την πρόταση της Ευρωπαϊκής Επιτροπής να υποβάλει τις σχετικές αναγκαίες προτάσεις.

Η Επιτροπή αποδέχεται τις τροπολογίες 6, 27 και 32. Η εξασφάλιση ταχείας εξέτασης του Συμβουλίου σχετικά με την αξιολόγηση της συμμόρφωσης και η εξασφάλιση της συνεκτικότητας της πιστοποίησης μεταξύ των οδηγιών είχε ιδιαίτερη σημασία για το Ευρωπαϊκό Κοινοβούλιο. Η Επιτροπή είναι αποφασισμένη να πραγματοποιήσει την εξέταση της νέας προσέγγισης και θα προτείνει, εάν χρειαστεί, τροποποιήσεις στην οδηγία πριν από τη μεταφορά της, όπως προβλέπεται στο πρόγραμμα εργασίας της του 2004. Η συμπερίληψη των σχετικών παραπομπών στην οδηγία υπογραμμίζει τη σημασία που δίνει στην εξέταση αυτή η Επιτροπή.

Οι τροπολογίες όσον αφορά την ενσωμάτωση των παραρτημάτων II και III στα άρθρα της οδηγίας:

* Οι τροπολογίες 15, 16, 17 πρώτο εδάφιο, 18 και 19 αφορούν την ενσωμάτωση του παραρτήματος III της οδηγίας στο άρθρο 8 στοιχείο α) και του παραρτήματος II στο άρθρο 9 στοιχείο α) της οδηγίας.

Η Επιτροπή αποδέχεται τις τροπολογίες 15, 16, 17 πρώτο εδάφιο, 18 και 19, καθώς πρόκειται για αλλαγές στη διάταξη που δεν τροποποιούν την ουσία της πρότασης της Επιτροπής και της κοινής θέσης.

Τροπολογίες όσον αφορά την Επιτροπή Οργάνων Μέτρησης και τα εκχωρούμενα καθήκοντα:

* Η τροπολογία 30 εισάγει μια αιτιολογική σκέψη που δίνει έμφαση στο ότι πρέπει να διεξάγονται οι δέουσες διαβουλεύσεις με τα ενδιαφερόμενα μέρη όσον αφορά τις δραστηριότητες της Επιτροπής Οργάνων Μέτρησης.

* Η τροπολογία 24 διαγράφει δύο από τις λειτουργίες που αρχικά εκχωρήθηκαν στην Επιτροπή.

Η Επιτροπή αποδέχεται τις τροπολογίες 30 και 24. Η Επιτροπή θεωρεί ότι αποτελεί ορθή διοικητική πρακτική το ότι τα κράτη μέλη συμβουλεύονται τα ενδιαφερόμενα μέρη καθώς και η ίδια πραγματοποιεί τακτικά τις δέουσες διαβουλεύσεις. Η τροπολογία 30 αντικατοπτρίζει αυτήν τη διοικητική πρακτική. Όσον αφορά την εκχώρηση καθηκόντων στην Ευρωπαϊκή Επιτροπή, η Ευρωπαϊκή Επιτροπή μπορεί να συμφωνήσει με την τροπολογία 24.

Τροπολογίες όσον αφορά το τεκμήριο της συμμόρφωσης. και τα κανονιστικά έγγραφα από τον OIML:

* Η τροπολογία 31 καθορίζει στον ορισμό του «κανονιστικού εγγράφου» ότι τα έγγραφα OI ML υπόκεινται στη διαδικασία του άρθρου 13 παράγραφος 1 προκειμένου να δοθεί το τεκμήριο της συμμόρφωσης.

* Οι τροπολογίες 20, 22 και 23 αποσαφηνίζουν ότι επίσης τμήματα των κανονιστικών εγγράφων του OIML μπορούν να προσδιοριστούν και να δημοσιευτούν σε έναν κατάλογο δυνάμει του άρθρου 13 παράγραφος 1 της οδηγίας.

* Η τροπολογία 21 αποτελεί αναδιατύπωση της αρχικής διάταξης που είχε ως σκοπό να αποσαφηνίσει τις διάφορες λύσεις ώστε να συμμορφώνονται με τις αναγκαίες απαιτήσεις και ιδίως με την έννοια του τεκμηρίου της συμμόρφωσης.

Η Επιτροπή αποδέχεται τις τροπολογίες 31, 20, 21, 22 και 23, καθώς οι τροπολογίες αυτές διευκρινίζουν και αποσαφηνίζουν την πρόταση της Επιτροπής για την κοινή θέση.

4.2. Τροπολογίες που απέρριψε η Επιτροπή

Η Επιτροπή δεν απέρριψε καμία τροπολογία.

5. Συμπερασμα

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως ορίζεται ανωτέρω.